《寄和赵章泉》
宋代·刘宰

章泉先生虎豹章，馀子骇逐狐兔藏。
少陵游不返衡湘，孤吟风月老林塘。
驾鹅不送我置傍，怅望空劳水一方。
广文别日天未霜，殷勤寄音示无忘。
新诗写作鸿雁行，怜我病骨犹嵇康。
续貂聊复寄归航，宫墙百雉如金汤。
登门岁月知何当，江湖极目烟波沧。

作者简介：刘宰（1167—1240）字平国，号漫塘病叟，镇江金坛（今属江苏）人 。绍熙元年（1190）举进士。历任州县，有能声。寻告归。理宗立，以为籍田令。迁太常丞，知宁国府，皆辞不就。端平间，时相收召誉望略尽，不能举者仅宰与崔与之二人。隐居三十年，于书无所不读。既卒，朝廷嘉其节，谥文清。宰为文淳古质直，著有《漫塘文集》三十六卷，《四库总目》又作有语录，并传于世。